በቀን 7ሺ 500 ኪሎ ግራም ቡና ማቀነባበር የሚችል ፋብሪካ ሥራ ጀመረ
የቡና እሴትን በመጨመር ወደ ውጭ ገበያ በመላክ የኤክስፖርት ንግድ ዘርፍን ከፍ ሊያደርግ የሚችልና በቀን 7ሺ 500 ኪሎ ግራም ቆልቶ፣ ፈጭቶና አሽጎ የሚያቀርብ የቡና ማቀነባበሪያ ፋብሪካ በአዲስ አበባ ሥራ ጀመረ፡፡ በትውልድ ኢትዮጵያዊ በዜግነት ሆላንዳዊ በሆኑት በአቶ ሠለሞን ካሳና በወይዘሮ ሙሉ ለገሠ ባለቤትነት የተገነባው ሜላንዥ ኮፊ ሮስተር የተሰኘው ዘመናዊ የቡና ማቀነባበሪያ ትናንት በአዲስ አበባ ከተማ ተመርቋል። የፋብሪካው ዳይሬክተር አቶ ሠለሞን ካሳ በምረቃ ሥነሥርዓቱ ላይ እንደተናገሩት፤ ፋብሪካው የአገሪቷን የቡና ኤክስፖርት ንግድ ዘርፍ ለማሳደግ ደረጃውን የጠበቀ ቡና ቆልቶ፣ ፈጭቶና አሽጎ ለአገር ውስጥና ለውጭ ገበያ ያቀርባል፡፡ ዘመናዊ የዲጂታል ቴክኖሎጂን በመጠቀም በቀን 7ሺ500 ኪሎ ግራም ቡና አቀነባብሮ የሚያቀርብ ሲሆን፣ ለዚህ ሥራ የሚጠቅመውን መሳሪያዎችም እ.ኤ.አ በ2019 የተመረቱ ናቸው፡፡  እንደ ዳይሬክተሩ ገለጻ፤ በተለይ የቡና መቁያ ማሽኑ በሰዓት 720 ኪሎ ግራም ቡና የማምረት አቅም ያለው ሲሆን፤ ‹‹ሆት ኤር›› የሚባለውን
አዲስ ቴክኖሎጂ ይጠቀማል። የቡና መቁያው ማሽን የአካባቢ የአየር ብክለትን መቆጣጠር የሚያስችል ‹‹አፍተር በርነር›› የተሰኘውን ዘመናዊ ቴክኖሎጂም ተገጥሞለታል፡፡ ቡናን በማቀነባበር ሂደት ውስጥ ምንም አይነት የእጅ መነካካት ሳይኖር ከአረንጓዴ እስከሚቆላው ቡና ድረስ  በማሽኖች ብቻ እየተጓጓዘ ወደ ቋት ውስጥ ይገባል፡፡ የማሸጊያ ማሽኑ በሰዓት 1ሺ 800 የተቆላና የተፈጨ ቡናን
በተለያየ መጠን የሚያሽግና በዓለም አቀፍ ደረጃ ጥራቱን የጠበቀ ነው፡፡ ፋብሪካው ለበርካታ
ኢትዮጵያውያን የሥራ እድልን
የፈጠረ ከመሆኑም በላይ
ወደ ከተማዋ ለሚመጡ
ቱሪስቶችም በውጭ ምንዛሪ
የሚሸጥ መሆኑን ዳይሬክተሩ
ገልጸዋል፡፡  አዲስ ዘመን ነሃሴ 3/2011